
Gyógyszerhordozó- jelölt nanoanyagok Flow Cytometriai vizsgálata

Bevezetés: a karbon nanocsövek (CNT) – mint mesterséges nano mérettartományú anyagok – a műszaki felhasználás mellett egyre nagyobb szerephez jutnak a modern biomedicinális, diagnosztikai, és terápiás eljárásokban. Számtalan kedvező fiziko-kémiai tulajdonságuk ellenére a biológiai rendszerekre kifejtett hatásuk nagy része még felderítetlen. Célkitűzés: Ígéretes lehetőség mutatkozik a CNT orvosi alkalmazására, nano gyógyszerhordozóként történő felhasználásra. Az ismeretlen biológiai tulajdonságai miatt célul tűztem ki a különböző módon funkcionalizált nanocsövek hemokompatibilitásának vizsgálatát. Kísérleteim a basophil sejtek aktivációjának és a monocyta valamint a natural killer sejtek JAK/STAT jelátviteli mechanizmusának elemzésére terjednek ki.
Módszerek: 11 önkéntes donorból származó heparinos vérmintában vizsgáltam a CNT jelenlétében bekövetkező basophil degranulációt és a sejtfelszíni CD63 expresszió változás mértékét FACS Calibur készülékkel. Az eredményeket pozitív (fMLP, Mite, Grass) és negatív kontroll mintákhoz hasonlítottam. A monocyta, NK sejtek intracelluláris STAT1 protein foszforilációját BD Phosflow reagenssel, a gyári leírásnak megfelelően szintén áramlási sejtanalizátorral végeztem. Pozitív kontrolként INFa kezelést alkalmaztam.
Eredmények: A karbon nanocsövekkel kezelt vérmintákban – mind az egészséges, mind allergiás betegekben – szignifikáns basophil aktivációt azonosítottam a kezeletlen mintákhoz képest. Ugyanakkor a mononukleáris sejtek STAT1 foszforilációjában karbon nanocsövek jelenlétében jelentős eltérést nem tapasztaltam a kezeletlen sejtekhez képest.
Következtetés: A nanoanyagok – közöttük a karbon nanocsövek – a modern orvoslás új lehetőségeit nyitják meg. A kedvező tulajdonságok ellenére a biológiai rendszerekre kifejtett hatásuk jórészt ismeretlen. Vizsgálataim szerint a nanocsövek szerepet játszhatnak az allergiás reakciók kialakulásában a basophil sejtaktiváló hatásukon keresztül, mely hatást kísérleteim igazolták. Ugyanakkor az intracelluláris jelátviteli mechanizmusok vizsgált útját érdemben nem befolyásolták.



